ມີການແນມເຫັນ ກຳປັ່ນລົບຈີນ ຢູ່ນອກແຄມຝັ່ງ ຂອງລັດ ອາລາສກ້າ 
ພວກນັກວິເຄາະ ມອງເຫນວ່າ ການເຄື່ອນໄຫວນີ້ ເປັນ​ການ​ພະ​ຍາ​ຍາມ​ໃໝ່ສຸດ ຂອງປັກ​ກິ່ງ ເພື່ອສະແດງ​ກຳລັງ​ ທະຫານ ​ໄກ​ອອກ​ໄປ​ ຈາກ​ຝັ່ງ​ທ​ະ​ເລ​ຂອງ​ຕົນ.
ມີການແນມເຫັນ ກຳປັ່ນຂອງກອງທັບເຮືອຈີນຫ້າລຳ ແລ່ນຢູ່ ໃນເຂດນ່ານນຳ້ສາກົນ ນອກຝັ່ງທະເລລັດອາລາສກ້າ ອີງຕາມ ເຈົ້າໜ້າທີ່ສະຫະລັດ ໃນອັນທີ່ນັກວິເຄາະຫລາຍຄົນເຫັນວ່າ ເປັນການພະຍາຍາມໃໝ່ສຸດຂອງປັກກິ່ງ ເພື່ອສະແດງກຳລັງ ທະຫານ ໄກອອກໄປຈາກຝັ່ງທະເລຂອງຕົນ ໂຄສົກທຳນຽບຫ້າແຈ ທ່ານ Bill Urban ໃຫ້ການຢືນຢັນໃນ ວັນພຸດວານນີ້ກ່ຽວ ກັບການປາກົດໂຕຂອງກໍາປັ່ນລົບຫ້າລຳ ໂດຍໃຫ້ຂໍ້ສັງເກດວ່າ ເປັນເທື່ອທຳອິດ ທີ່ສະຫະລັດ ໄດ້ສັງ ເກດເຫັນກອງທັບເຮືອຈີນ ຢູ່ໃນເຂດທະເລ Bering ທ່ານກ່າວວ່າ “ພວກເຮົາໃຫ້ການເຄົາລົບຕໍ່ອິດສະຫລະພາບ ຂອງທຸກໆປະເທດກ່ຽວກັບ ການປະຕິບັດງານຂອງກອງທັບເຮືອ ຢູ່ໃນເຂດນ່ານນຳ້ສາກົນ ອີງຕາມກົດໝາຍນາໆ ຊາດ” ແລະກ່າວເພີ້ມຕື່ມວ່າ ກອງທັບເຮືອສະຫະລັດ ກຳລັງຕິດຕາມເບິ່ງກຳປັ່ນທັງ 5 ສ່ວນໂຄສົກທຳນຽບຂາວ ທ່ານ Josh Harnest ກ່າວວ່າ ບັນດາເຈົ້າໜ້າທີ່ ສະຫະລັດ ຍັງບໍ່ທັນພົບເຫັນກ່ຽວກັບ “ກິດຈະການທີ່ເປັນການຂົ່ມຂູ່ໃດໆ” ຈາກກຳປັ່ນເຫລົ່ານັ້ນ ແຕ່ ກໍກ່າວວ່າ ຄວາມຕັ້ງໃຈໃນການປາກົດໂຕຂອງກຳປັ່ນທັງ 5 “ຍັງບໍ່ເປັນທີ່ຈະແຈ້ງ ” ການປາກົດໂຕຂອງກຳປັ່ນຈີນ ມີຂື້ນໃນຂະນະທີ່ປະທານາທິບໍດີ ບາຣັກ ໂອບາ ມາຢ້ຽມ ຢາມລັດອາລາສກ້າ ເພື່ອຊອກສະແຫວງຫາການສະໜັບສະໜຸນຕໍ່ນະໂຍບາຍສິ່ງແວດ |ລ້ອມຂອງທ່ານ ແລະຮັບມືກັບການປ່ຽນແປງຂອງດິນຟ້າອາກາດ ທ່ານ Ralph Cossa ຈາກສູນກາງຍຸດທະສາດ ແລະສຶກສານາໆຊາດກ່າວວ່າ ແນວໃດ ກໍຕາມ ບໍ່ມີທ່າທາງວ່າຈີນວາງແຜນສົ່ງກຳປັ່ນເຫຼົ່ານີ້ ໂດຍໃຫ້ບັງເອີນມີ ຂຶ້ນໃນລະຫວ່າງ ການຢ້ຽມຢາມ ຂອງປະທານາທິບໍດີໂອບາມາ ທ່ານ Cossa ກ່າວຕໍ່ວີໂອເອວ່າ “ຂ້າພເຈົ້າ ຂໍເດົາວ່າ ການປາກົດໂຕຂອງກຳ ປັ່ນ ໃນລະ ຫວ່າງການຢ້ຽມຢາມ ຂອງທ່ານໂອບາມານັ້ນ ເກີດຂື້ນໂດຍບັງເອີນ ຫລາຍກວ່າຄວາມຕັ້ງ ໃຈ ເພາະວ່າ ການສົ່ງກຳປັ່ນແບບນີ້ ຕາມປົກກະຕິແລ້ວໄດ້ວາງແຜນໄວ້ລ່ວງໜ້າຫລາຍ ເດືອນ ແລະຂ້າພະເຈົ້າຄິດວ່າບໍ່ມີໃຜຮູ້ວ່າ ທ່ານ ໂອບາມາຈະໄປຢ້ຽມຢາມ ລັດອາລາສກ້າ ຈົນເທົ່າສອງສາມມື້ກ່ອນໜ້ານີ້ ” ທ່ານກ່າວວ່າ ເຖິງຢ່າງໃດກໍດີ ການປາກົດໂຕຂອງບັນດາກຳປັ່ນຈີນ ແມ່ນເປັນ ການສົ່ງ ຄຳເຕືອນມາຍັງສະຫະລັດ